b'\n_START_ARTICLE_\nMartta Sax\n_START_PARAGRAPH_\nMartta Sax (20. tammikuuta 1906 \xe2\x80\x93 5. toukokuuta 1934) oli 28-vuotias Limingan osuuskaupan Ylip\xc3\xa4\xc3\xa4n sivumyym\xc3\xa4l\xc3\xa4n myym\xc3\xa4l\xc3\xa4nhoitaja joka joutui ry\xc3\xb6st\xc3\xb6murhan uhriksi Kempeleell\xc3\xa4 toukokuussa 1934. Murhasta tuomittiin vuonna 1936 pientilallisen poika Kalle Jalmari V\xc3\xa4is\xc3\xa4nen joskaan kaikki eiv\xc3\xa4t olleet vakuuttuneita h\xc3\xa4nen syyllisyydest\xc3\xa4\xc3\xa4n ja ep\xc3\xa4iliv\xc3\xa4t ett\xc3\xa4 tekij\xc3\xa4 olisi ollut Limingan osuuskaupalle velkaantunut ison talon is\xc3\xa4nt\xc3\xa4. V\xc3\xa4is\xc3\xa4sen hallusta tavattiin Saxin asunnosta murhan yhteydess\xc3\xa4 kadonnut pistooli._NEWLINE_Tyrn\xc3\xa4v\xc3\xa4n Peilipoika-nimell\xc3\xa4 tunnetulta selv\xc3\xa4nn\xc3\xa4kij\xc3\xa4 Armas Pasaselta pyydettiin apua Saxin murhan selvitt\xc3\xa4misess\xc3\xa4.  Pasanen antoikin poliisille murhaajan tuntomerkit, mutta perim\xc3\xa4tiedon mukaan h\xc3\xa4nt\xc3\xa4 uhkailtiin t\xc3\xa4m\xc3\xa4n j\xc3\xa4lkeen ja vaadittiin vaikenemaan asiasta. _NEWLINE_Kirjailija Pentti Haanp\xc3\xa4\xc3\xa4 sai p\xc3\xa4iv\xc3\xa4kirjamerkint\xc3\xb6jens\xc3\xa4 mukaan alkusys\xc3\xa4yksen romaanilleen Is\xc3\xa4nn\xc3\xa4t ja is\xc3\xa4ntien varjot luettuaan lehdest\xc3\xa4 uutisen Saxin murhasta. Kirjan p\xc3\xa4\xc3\xa4henkil\xc3\xb6 pulakauden ahdistama is\xc3\xa4nt\xc3\xa4 Jopi Herneinen surmaa romaanin lopussa osuuskaupan myym\xc3\xa4l\xc3\xa4nhoitaja Lyyli Kaislan jonka kanssa h\xc3\xa4nell\xc3\xa4 oli ollut suhde.'